**Mitmes meediaruumis me elame? Eesti elanike meediakasutuse ja infovälja muutused Integratsiooni monitooringu 20 aasta andmete põhjal.**

Külliki Seppel

Integratsiooni monitooringu raames läbi kahekümne aasta kogutud andmed ühelt poolt näitavad, et kujundil Eestis eksisteerivast kahest paralleelsest meediaruumist on tõepõhi all: eestlasi iseloomustab läbi aastate selge orientatsioon eestikeelsele meediale: ERRi ja eestikeelseid ajalehti hinnatakse jätkuvalt olulisimateks infoallikateks, samas kui vene emakeelega elanikkonna meediaväljal konkureerivad eeskätt kohalik venekeelne ja Venemaa meedia, vähesemal määral eestikeelne meedia. Olulised erinevused on ka usalduses meedia suhtes: uuringutulemustest joonistub välja, et kui eestlaste hulgas olulised infoallikaid peetakse ka kõige usaldusväärsemateks, siis Eesti venekeelsele elanikkonna üldine usaldus erinevatele kanalitele on eestlastest oluliselt madalam ning pilt ühiskonnas toimuvast pannakse kokku erinevate kanalite infole toetudes.

Teiselt poolt näitavad andmed, et järjest on raskem rääkida eesti- ja venekeelse elanikkonda iseloomustavatest üldistest meediatarbimise harjumustest, sest põlvkondlikud erisused meediakanalite valikul on üha kasvanud. Internetipõhiste infokanalite (sh sotsiaalmeedia) osatähtsus kogu oma sisulises mitmekesisuses on suurenenud kõikides vanuserühmades, nooremate põlvkondade puhul on kasvavaks trendiks selle kõrval ka põhimõtteline loobumine traditsioonilistest meediakanalitest, eeskätt televisioonist ja raadiost, mis võib pikemas perspektiivis piirid traditsiooniliste keelepõhiste „meediaruumide“ vahel üldse lõhkuda.